CELEX: 62012TN0346
Language: mt
Date: 2012-08-01 00:00:00
Title: Kawża T-346/12: Rikors ippreżentat fl- 1 ta’ Awissu 2012 — L-Ungerija vs Il-Kummssjoni

13.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 311/11
            
         Rikors ippreżentat fl-1 ta’ Awissu 2012 — L-Ungerija vs Il-Kummssjoni
   (Kawża T-346/12)
   2012/C 311/13
   Lingwa tal-kawża: l-Ungerija
   
      Partijiet
   
   
      Rikorrenti: Ir-Repubblika tal-Ungerija (rappreżentanti: Miklós Zoltán Fehér u Katalin Szíjjártó, aġenti)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni ta’ Implementazzjoni tal-Kummissjoni C(2012) 3324 finali, tal-25 ta’ Mejju 2012, dwar l-għajnuna finanzjarja nazzjonali mogħtija lill-organizzazzjonijiet ta’ produtturi;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tiddikjara li l-Kummissjoni marret lil hinn mill-eżerċiżżju tal-kompetenzi tagħha, u għalhekk kisret id-dispożizzjonijiet rilevanti tad-dritt tal-Unjoni, meta stabbilixxiet l-ammont tar-rimbors parzjali lill-Ungerija tal-għajnuna finanzjarja nazzjonali mogħtija fl-2009 lill-organizzazzjonijiet ta’ prodotturi operattivi fis-settur tal-frott u tal-ħaxix.
   Ir-rikorrenti ssostni li d-dritt tal-Unjoni ma jipprovdix il-possibbiltà li, fid-deċiżjoni tagħha dwar ir-rimbors parzjali Komunitarju tal-għajnuna finanzjarja nazzjonali mogħtija, skont l-Artikolu 103e tar-Regolament (KE) Nru 1234/2007 (1), lill-organizzazzjonijiet ta’ produtturi operattivi fis-settur ta’ frott u tal-ħaxix, il-Kummissjoni tippermetti biss ir-rimbors ta’ dawk l-ammonti li ġew indikati mill-Ungerija fit-talba għal awtorizzazzjoni tagħha għall-għoti ta’ għajnuna nazzjonali, li tistabbilixxi bħala ammonti stmati, previdibbli jew provviżorji.
   Ir-rikorrenti tikkunsidra li, skont l-Artikolu 103e tar-Regolament Nru 1234/2007, l-awtorizzazzjoni tal-Kummissjoni dwar l-għajnuna nazzjonali tirreferi għall-għoti ta’ għajnuna u mhux għall-istabbiliment min-naħa tal-Kummissjoni ta’ limitu massimu għall-għajnuna li tista’ tingħata. Dan il-limitu huwa previst b’mod inekwivoku fir-Regolament Nru 1234/2007, li jistabbilixxi li l-għajnuna nazzjonali ma tistax taqbeż 80 % tal-kontribuzzjonijiet finanzjarji għall-fondi operattivi tal-membri jew l-organizzazzjonijiet ta’ produtturi. Ir-regoli relatati mar-rimbors parzjali Komunitarju tal-għajnuna nazzjonali lanqas ma jippermettu li l-Kummissjoni, meta tawtorizza dan ir-rimbors parzjali, tiffissa bħala limitu massimu l-ammont li l-Istat Membru jkun ikkomunika lill-Kummissjoni fit-talba għal awtorizzazzjoni tiegħu, kemm bħala ammont totali tal-għajnuna, kemm bħala ammont tal-għajnuna prevista għal ċerti organizzazzjonijiet ta’ prodotturi, speċjalment meta fl-imsemmija komunikazzjoni l-Gvern tal-Ungerija jkun ippreżenta l-ammonti inkwistjoni bħala biss ippjanati jew provviżorji.
   Bl-istess mod, ir-rikorrenti ssostni li l-Kummissjoni għandha dritt li tivverifika li għajnuna verament mogħija ma tkunx qabżet il-limtu massimu ta’ 80 % msemmi iktar ’il fuq, u li r-rimbors mitlub ma jaqbiżx 60 % tal-għajnuna mogħtija, iżda mhux li tistabbilixxi bħala limitu massimu għar-rimbors l-ammonti indikati fl-applikazzjoni għal awtorizzazzjoni jew fil-komunikazzjoni dwar l-imsemmija applikazzjoni, speċjalment meta din l-applikazzjoni jew din il-komunikazzjoni tenfasizza n-natura stmata, ippjanata jew provviżorja tal-informazzjoni. Meta, minħabba raġunijiet determinati, jinbidel matul is-sena l-ammont tal-għajnuna nazzjonali proporzjanta għal kwaunkwe organizzazzjoni ta’ produtturi, ir-rimbors parzjali Komunitarja jingħata għall-kwantità effettivament mogħtija, dejjem jekk jiġu sodisfatti r-rekwiżiti imposti mid-dritt tal-Unjoni f’dan ir-rigward.
   
      (1)  Regolament tal-Kunsill (KE) Nru 1234/2007, tat-22 ta’ Ottubru 2007, li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodoti (ĠU L 299, p. 7).